Frans Timmermans, varaforseti framkvæmdastjórnar Evrópusambandsins, neitaði að láta taka mynd af sér með forsætisráðherra Slóveníu er Slóvenar tóku við formennsku í ESB um mánaðamótin. Þeim lenti harkalega saman á fundi ríkisstjórnar Slóveníu með framkvæmdastjórn ESB í Ljublana. Fundurinn var til að undirbúa formennsku Slóvena.
Janez Janaa, forsætisráðherra Slóveníu, er sakaður um aðför að sjálfstæði fjölmiðla og dómstóla, ekki ósvipað og stjórnvöld í Ungverjalandi og Póllandi. Janaa heldur því fram að dómstólar séu vilhallir og andvígir núverandi ríkisstjórn. Á fundinum með framkvæmdastjórn ESB sýndi Janaa ljósmynd af dómara með tveimur þingmönnum úr hópi sósíalista og demókrata á Evrópuþinginu. Frans Timmermans, sem er í sama þingmannahópi, hafnaði þessum málflutningi slóvenska forsætisráðherrans algerlega og kom til hvassra orðahnippinga. Timmermans neitaði svo að vera á mynd með Janez Janaa. Formennska í Evrópusambandinu þýðir meðal annars að viðkomandi land hefur áhrif á áherslur sambandsins. Ríki ESB skiptast á formennsku og gegnir hvert þeirra formennskunni í hálft ár.
Janez Janaa er afar umdeildur stjórnmálamaður, hann er formaður Slóvenska lýðræðisflokksins sem stendur langt til hægri. Hann var fundinn sekur um spillingu og dæmdur í tveggja ára fangelsi 2013. Hann sat inni í nokkurn tíma uns áfrýjunardómstóll sneri dómnum við. Hann er eini leiðtogi Evrópusambandsríkis sem hefur tekið undir með Donald Trump um að svindlað hafi verið í kosningunum í fyrra er Joe Biden var kjörinn Bandaríkjaforseti. Slóvenar minntust í vikunni að 30 ár eru liðin frá því að ríkið lýsti yfir sjálfstæði en Slóvenía var áður hluti Júgóslavíu. Janaa sagði að Slóvenar hefðu staðið einir og ekkert ríki viðurkennt sjálfstæðið fyrir utan Króatíu, Eystrasaltsríkin og Ísland.
En nú eru Slóvenar ekki lengur einir, þeir eru í NATO og Evrópusambandinu, þar sem þeir fara með forystu næsta hálfa árið. Þá skiptir engu að ríkisstjórn Slóveníu situr undir ásökunum um að sniðganga reglur ESB. Ursula von der Leyen, forseti framkvæmdastjórnar ESB, notaði tækifærið á fundinum í Ljubljana til að minna Slóvena á að þeir þyrftu að virða lög og reglur ESB. Margir efast um Janez Janaa sé rétti maðurinn til að halda á lofti gildum Evrópusambandsins.